Cymeriadau’r Testament Newydd

15 Pedr

Gweddi

Arglwydd Iesu, deuwn o’th flaen yn gofyn am dy fendith wrth baratoi ein hunain i fyfyrio ar dy air. Helpa ni o’r newydd i sylweddoli dy fod yn galw pobl i weithio yn dy winllan, ac i dystio i’th berson a’th bwrpas di. Tra yn meddwl am Seimon Pedr heddiw, diolchwn am y fraint o fod wedi clywed dy lais, a derbyn dy wahoddiad i’th wasanaethu. Amen.

**Darllen**  Luc 9: 28-36

**Cyflwyniad**

Bu Seimon Pedr yn un o brif gymeriadau’r Eglwys Fore ers y cychwyn. Roedd yn gymeriad cryf, ac yn arweinydd wrth reddf. Andreas dywysodd Pedr at Iesu’n wreiddiol, ac roedd ef a’i frawd Andreas yn aelodau o’r cylch agosaf at Iesu, ac yn yr adroddiad am brofiad Mynydd y Gwedd-newidiad, yng Nghesarea Philipi, dim ond Ioan, Iago a Seimon Pedr aeth i’r oedfa anhygoel ar lethrau’r mynydd. Yn ddiddorol, nid yw Ioan wedi cynnwys yr hanes yn ei Efengyl yntau. Efallai am iddo fod wedi darllen tystiolaeth y tair Efengyl gyntaf, ond nid oes sicrwydd o hynny chwaith.

Mae hanes y Gwedd-newidiad yn arbennig, ac yn sail i’r ffaith fod Pedr wedi cael ei ystyried yn arweinydd i’r eglwys yn Rhufain, a’i alw’n ‘esgob’. Cyfieithodd yr Eglwys Gatholig hynny i Pedr fod y Pab cyntaf, a sylweddolwn fod y cyn-bysgotwr ar for Galilea wedi newid mwy na’i enw, ar lethrau’r mynydd. Cofiwn mai ef oedd y siaradwr byrbwyll, a ymddangosodd yn hyderus ac eofn. Sut bynnag oedd y pysgotwr ar ei gwch mewn storm, roedd, fel gweddill y criw ar y cwch adeg y storm ar fôr Tiberias (Luc 8) yn llawn ofn ac yn ofni eu bod ar farw. Ef hefyd ar noswyl y croeshoelio, a wadodd Iesu ar gyhuddiad merch ifanc ei fod yn un o gwmni’r Iesu.

**Myfyrdod.**

Sut bobl fydd Iesu yn eu galw i arwain yn yr eglwys? Ai y sawl sydd yn gryf ac eofn, y sawl a gafodd hyfforddiant arbenigol, neu y sawl sydd yn agored i wneud camgymeriadau, yr amherffaith a’r annisgwyl?\* Pwy feddyliai y byddai’r Cristnogion yn Rhufain wedi derbyn cyn-bysgotwr o wlad dlawd ar ymyl ddwyreiniol yr Ymherodraeth Rufeinig fel eu harweinydd? Efallai nad cymeriad a phersonoliaeth Pedr oedd yr hyn a achosodd i Iesu ddweud wrtho ar lethrau’r mynydd, ei fod ef yn ei berson yn graig, ond bod y ffydd a sylweddolai fod gŵr y gweddnewidiad yn Fab Duw yn sailac yn graig i’r gymuned y daeth hanes i’w chydnabod fel Eglwys Duw.

Pwy ohonom all feddwl am bobl wantan fel ni, fel creigiau cadarn mewn unrhyw gymuned? Byddwn yn rhyfeddu at amrywiaeth yr eglwys, yn lleol ac yn genedlaethol, a diolch fod rhan i ni wrth estyn terfynau’r deyrnas. Er ein beiau cawn gyfle i wneud ein cyfraniad a thystio i ryfeddod Iesu ac ehangder cariad Duw. Wrth feddwl am amrywiaeth yr eglwys yn y gorffennol, gallwn ond ymddiried fod gan Grist gynlluniau tu hwnt i’n dychymyg ar gyfer yr eglwys i’r dyfodol. Efallai bod y sawl y byddwn ni yn eu tywys at ymyl Iesu, fel y gwnaeth Andreas gynt, yn rhan o weithlu yr eglwys i’r dyfodol, pa wedd bynnag fydd arni yn yr yfory a ddaw.

**Gweddi**

Diolchwn Iesu am bawb rwyt wedi eu galw i dystio i ti, ac am dystiolaeth pob un, ar draws y canrifoedd a led-led y byd. Galw pobl o’r newydd yng Nghymru wrth i ni synhwyro’r newid sydd yn digwydd nawr, a boed i’r sawl rwyt yn amlygu dy hun iddynt, wybod dy fod yn cynnal dy bobl, ac yn wir arweinydd i bob diadell. Amen.

**Trafod ac ymateb**

Trafodwch y cwestiynau’n arwain at \* yn y myfyrdod.

Pam dybiwch i Iesu roi cyfenw newydd y Graig (Petra) i Seimon Pedr? (Mathew 17:16).

Pwy feddyliwch chi amdanynt fel rhai cadarn yn eich cymuned neu eich eglwys? Fyddai yna le i un mor anwadal a byrbwyll a Pedr?

A gawsoch chi’r fraint fel Andreas, o gyfeirio rhywyn at Iesu a gweld yr Arglwydd yn eu codi i’w wasanaethu yn y man? Diolchwch i’r Arglwydd am eich defnyddio neu gofynnwch iddo eich helpu i gyfeirio rhai ato.